Kemény-keret a pólós gálára
Tizenkilenc fõs keretet hívott be Kemény Dénes, a férfivízilabda-válogatott kapitánya a hétfõn kezdõdõ, szûk egyhetes közös munkára, amelynek zárásaként a nemzeti együttes november 1-jén, szombaton egy alkalmi világválogatottal felérõ All Star-csapat ellen vív bemutató mérkõzést a Komjádi uszodában.
A bõ keret alapját természetesen a júliusban világbajnokságot, augusztusban Világligát nyert tizenhármak adják, melléjük jelölt a szakvezetõ még hat olyan embert, aki korábban már szintén megfordult a válogatott háza táján, s most az együttes készülés közben mutatott teljesítményével akár megint közelebb kerülhet a tûzhöz. 

A gárda napi két edzéssel készül, de közben három jeles esemény is színesíti a válogatottak életét: október 28-án, kedden Debrecenbe ruccannak ki, egy másik fellépés vár rájuk két nappal késõbb Hódmezõvásárhelyen, ahol este, a vadonatúj uszodában a Whirlpool-gála keretében a helyiek, szegedi és szentesi pólósokkal kiegészülve, Csongrád megye válogatottjaként szállnak vízbe a Kemény-legénységgel szemben. Kásásék újabb két nap elteltével, szombaton a Komjádi uszodában leginkább a presztízs megõrzésének céljával játszanak majd egy még most verbuválódó nemzetközi alakulat ellen.

Az All Star-válogatott összetétele ennél fogva nem is tekinthetõ véglegesnek, Kemény Dénes annyit árult el kedden, hogy a Westel-gála csúcspontjának számító november elsejei meccsen a rivális soraiban helyet kap többek között horvát, orosz, görög, szerb, szlovák, sõt várhatóan egy Európában vízilabdázó amerikai is.

Nem lesz viszont a külföldi sztárok csapatában sem olasz, sem spanyol pólós, mivel náluk azon a hétvégén bajnoki fordulót rendeznek, így a budapesti meghívásnak nem tehetnek eleget.

A gála szervezésében is jeleskedõ Novák Ferenc, a Domino-BHSE vízilabda-szakosztályának igazgatója mindehhez annyit tett hozzá, hogy a Magyarország-All Star-válogatott mérkõzés 17.30 órától zajlik majd a Komjádi uszodában, s a meccset a Magyar Televízió élõben közvetíti. A felnõttek nemzetközi találkozója elõtt az utánpótlás mutatkozik be a közönségnek: 15 órától a Domino-BHSE serdülõcsapatának Kassa korosztályos válogatottja lesz az ellenfele. A belépés a pólógálára ingyenes.

A november elejei vízilabdás napok programjához tartozik még az európai pólóligának tekinthetõ Vízilabdaklubok Szövetsége (AWPC) szombati budapesti közgyûlése, illetve a vasárnapi sorsolás, amikor az is kiderül, hogy az Euroliga legjobb tizenhat csapata között érdekelt három magyar gárda (Domino-BHSE, Vasas-Plaket-Euroleasing, BVSC-Brendon) milyen összetételû négyes csoportban folytathatja a Bajnokok Ligája örökébe lépett sorozat fõtábláján.